Ariana Grande
Ariana Grande-Butera (26-iyun 1993-yilda tugʻilgan) amerikalik qoʻshiqchi va aktrisadir. U oʻz karyerasi davomida koʻplab yutuqlarga, jumladan ikki marta Grammy mukofotiga, bir marta Brit mukofotiga, ikki marta Billboard Music Awardsga, uch marta American Music Awards va toʻqqiz marta MTV Video Music Awardsga loyiq topilgan. Floridaning Boca Raton shahrida tugʻilgan Grande musiqiy faoliyatini ilk bor oʻn besh yoshida 2008-yilda Broadway teatrida sahnalashtirilgan 13 nomli myuzikl bilan boshlagan. U Nickelodeon telekanali orqali efirga uzatilgan Victorious (2010—2013) va Sam & Cat (2013—2014) teleseriallaridagi Cat Valentine roli bilan shuhrat qozongan. Keyinchalik, uning YouTubedagi kaver versiyada kuylangan ashulalarini payqagan Republic Records studiyasi u bilan 2011-yilda shartnoma imzolaydi. Uning pop va R&B janrlaridagi Yours Truly (2013) nomli debyut albomi AQSh Billboard 200 chartida birinchi raqamli albom boʻldi va albomning „The Way“ singli esa Billboard Hot 100 chartida top oʻntalikka kirdi. Grande oʻzining ikkinchi va uchinchi studiya albomlari sanalmish My Everything (2014) va Dangerous Woman (2016) albomlarida pop va R&B janrlarini davom ettiradigan EDM elementlaridan foydalandi. Albomlardan birinchisi global miqyosda muvaffaqiyat qozondi va albomning „Problem“, „Break Free“ va „Bang Bang“ singllari Billboard 200 chartida top oʻntalikka kirdi; ikkinchisi Birlashgan Qirollik albomlari chartida toʻrtta ketma-ket birinchi raqamli albomlarning biri boʻldi. Shaxsiy kurashlari uning trap elementlaridan foydalangan toʻrtinchi va beshinchi studiya albomlari boʻlmish Sweetener (2018) va Thank U, Next (2019) larga taʼsir koʻrsatdi hamda albomlarning har ikkisi ham tanqidiy, ham tijoriy jihatdan muvaffaqiyat qozondi. Sweetener albomi Grammyning „Eng yaxshi pop vokal albomi“ nominatsiyasiga loyiq topildi, Thank U, Next albomi esa koʻplab streaming xizmatlarida rekord oʻrnatdi va Grammyning „Yil albomi“ nominatsiyasiga sazovor boʻldi. „Thank U, Next“, „7 Rings“ va „Break Up with Your Girlfriend, I'm Bored“ singllari Billboard Hot 100 chartida ilk uchtalikni band qildi hamda Grade bir vaqtning oʻzida ham tarixda buni amalga oshirgan ilk artist boʻldi, ham UK Singles Chart roʻyxatida rekordini yangiladi. Uning 2020-yilda Justin Bieber bilan birgalikda ijro etilgan „Stuck with U“ hamda Lady Gaga bilan birgalikda ijro etilgan „Rain on Me“ ashulalari Hot 100 chartidagi birinchi raqamli debyut rekordini yangilashga koʻmaklashdi, hatto yuqoridagi singllardan ikkinchisi unga Grammyning „Eng yaxshi pop duo/group ijrochisi“ nominatsiyasini olib keldi. Grandening R&B janridagi navbatdagi oltinchi studiya albomi Positions (2020) va uning xuddi shu nomdagi albom treki ham AQSh, ham Buyuk Britaniya musiqiy chartlarida birinchi raqamli albom boʻldi. 2021-yilda Grande „Save Your Tears“ ashulasidagi The Weeknd bilan duetidan soʻng, oltinchi marotaba AQShning birinchi raqamli singlini qozondi.